次韻麟洲龍仁夫遊三茅山
作者：俞德鄰
朝代：宋

paragraphs: 朝行良常南，暮息良常北。
山水互縈紆，松篁相依綠。
尚擬效古人，夜遊迭秉燭。
嗟我獨何爲，紅塵走車軸。
有如嗜飲者，性命寄芳醁。
時於茅檐下，支頤望浮玉。
或夢泊西巖，汲湘然楚竹。
終然纏世故，欲往竟未卜。
安得乘天風，翩翩出囂俗。
士生一世間，衣食貴裁足。
誰爲翔蒿鷃，誰爲沖霄鵠。
誓將與子游，保此受命獨。